U-I-99/13, Up-303/13
Natisni
Opravilna št.:
U-I-99/13, Up-303/13
Datum odločitve:
28. 4. 2014
ECLI:
ECLI:SI:USRS:2014:U.I.99.13
Akt:
Ustavna pritožba zoper sklep Višjega sodišča v Mariboru št. I Cpg 445/2012 z dne 7. 2. 2013

Zakon o pravdnem postopku (Uradni list RS, št. 73/07 – uradno prečiščeno besedilo in 45/08) (ZPP), 1. in 2. odst. 458. čl.
Izrek:
Ustavna pritožba zoper sklep Višjega sodišča v Mariboru št. I Cpg 445/2012 z dne 7. 2. 2013 se zavrže. 

Pobuda za začetek postopka za oceno ustavnosti prvega in drugega odstavka 458. člena Zakona o pravdnem postopku (Uradni list RS, št. 73/07 – uradno prečiščeno besedilo in 45/08) se zavrže.
Evidenčni stavek:
Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva.
Pobudnik nima pravnega interesa, če ne izkaže, da izpodbijana določba neposredno ne posega v njegov pravni položaj.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.b.1.5, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon, posamični akt
Vlagatelj:
MONITA, d. o. o., Maribor
Datum vloge:
27. 3. 2013
Vrsta odločitve:
sklep
Vrsta rešitve:
zavrženje
Dokument:
US30413
Dokument v PDF obliki:
U-I-99-13, Up-303-13.pdf
141 KB
Prenesite datoteko
U-I-99/13-5
Up-303/13-6
28. 4. 2014
SKLEP
Ustavno sodišče je v postopkih za preizkus pobude in ustavne pritožbe družbe MONITA, d. o. o., Maribor, na seji 28. aprila 2014
sklenilo:
1. Ustavna pritožba zoper sklep Višjega sodišča v Mariboru št. I Cpg 445/2012 z dne 7. 2. 2013 se zavrže.
2. Pobuda za začetek postopka za oceno ustavnosti prvega in drugega odstavka 458. člena Zakona o pravdnem postopku (Uradni list RS, št. 73/07 – uradno prečiščeno besedilo in 45/08) se zavrže.
OBRAZLOŽITEV
1. Pritožbeno sodišče je v gospodarskem sporu majhne vrednosti pritožničino pritožbo zavrnilo in potrdilo odločitev prvostopenjskega sodišča. Pritožnica izpodbija to odločitev zaradi kršitve pravice do pritožbe iz 25. člena Ustave, ker naj bi pritožbeno sodišče uporabilo protiustaven 458. člen Zakona o pravdnem postopku (ZPP). Meni namreč, da sta prvi in drugi odstavek navedene določbe v neskladju s 25. členom Ustave, ker v pritožbenem postopku spora majhne vrednosti onemogočata uveljavljanje zmotno ali nepopolno ugotovljenega dejanskega stanja. Iz tega razloga ju izpodbija s pobudo.
2. Po prvem odstavku 51. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) se lahko ustavna pritožba vloži šele, ko so izčrpana vsa pravna sredstva. Zahteva po izčrpanju vseh pravnih sredstev pa ne pomeni samo formalnega izčrpanja, pač pa tudi vsebinsko uveljavljanje kršitev človekovih pravic že v vloženih rednih pravnih sredstvih. Pritožnica utemeljuje ustavno pritožbo s trditvami o neskladju izpodbijanih zakonskih določb s 25. členom Ustave, zaradi česar naj bi bila njuna uporaba pred pritožbenim sodiščem nedopustna. Tega očitka v pritožbi zoper prvostopenjsko sodbo ni uveljavljala, čeprav iz pravnega pouka te sodbe jasno izhaja, iz kakšnih pritožbenih razlogov je mogoče prvostopenjsko odločitev izpodbijati. To pomeni, da pravnih sredstev po vsebini ni izčrpala. Zato je Ustavno sodišče njeno ustavno pritožbo zavrglo (1. točka izreka).
3. Izpodbijani določbi ne učinkujeta neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnica je sicer vložila ustavno pritožbo zoper drugostopenjsko odločitev, ki se opira na eno izmed izpodbijanih določb, vendar je Ustavno sodišče njeno ustavno pritožbo zavrglo. Zato pobudnica iz razlogov, navedenih v citiranem sklepu Ustavnega sodišča, ne izkazuje pravnega interesa za začetek postopka za oceno ustavnosti izpodbijanih določb. Četudi bi bil ta pogoj izpolnjen, pobudnica še vedno ne bi izkazovala pravnega interesa. Tudi za vložitev pobude je namreč v takih primerih predpostavka vsebinsko izčrpanje pravnih sredstev. To pomeni, da mora pobudnik trditve o domnevni protiustavnosti ureditve, na podlagi katere temelji odločitev v njegovem primeru, uveljavljati že v postopku pred pristojnimi sodišči. Pobudnica bi te trditve lahko uveljavljala v pritožbi zoper prvostopenjsko sodbo, vendar tega ni storila. Glede na navedeno je Ustavno sodišče njeno pobudo zavrglo (2. točka izreka).
4. Ustavno sodišče je sprejelo ta sklep na podlagi pete alineje prvega odstavka 55.b člena in tretjega odstavka 25. člena ZUstS v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik